
Euharistia este Taina centrală a Bisericii, fiind încununarea tuturor celorlalte 
lucrări sfinte ale ei, deoarece ea evidenţiază specificul credinţei creştine, esenţa 
vieţii omului nou, restaurat în harul mântuitor, anume de a fi una cu Hristos, 
de a participa la viaţa lui Hristos. De aceea împărtăşirea cu pâinea şi vinul din 
Potirul de pe Sfântul Altar care prin invocarea Sfântului Duh se prefac în însuşi 
Trupul şi Sângele lui Hristos înseamnă unire cu Hristos şi cu ceilalți oameni 
care de asemenea se unesc cu el împărtăşindu-se cu acelaşi Trup şi Sânge dum- 
nezeiesc şi implică în acelaşi timp un act de credinţă şi de mărturisire a lui 
Hristos ca Dumnezeu şi Mântuitor, în unitate fiintialä, teologică si iconomică 
cu Tatăl şi cu Duhul Sfânt. Acest realism euharistic a caracterizat şi caracteri- 
zează permanent Biserica lui Hristos, comunitatea celor restaurati în iubirea 
mântuitoare a lui Dumnezeu care dau mărturie despre aceasta în însuşi actul de 
credinţă ce este încununat de împărtăşirea de Hristos, Pâinea şi Vinul vieţii 
celei noi din Împărăţia lui Dumnezeu despre care încredințează pe ucenicii săi 
însuşi Hristos Domnul. 

Dacă acesta este programul divin mântuitor pentru întreaga umanitate, unul 
al unirii întru cunoaştere şi iubire de către fiecare om cu Dumnezeu, Creatorul 
şi Mântuitorul spre vietuire deiformă, spre îndumnezeirea cea după har, consta- 
tăm astăzi că nici noi creştinii nu suntem uniţi în aceeaşi credinţă, nu ne împăr- 
tăşim toţi din acelaşi Potir la acelaşi Altar. Mai mult, unii dintre creştinii de 
astăzi înţeleg Euharistia reductionist şi minimalist ca o simplă aducere aminte 
despre un eveniment Hristos in illo tempore fără o eficienţă sacramentală, exis- 
tentialä, spirituală pentru cel ce participă la comemorativa Cină a Domnului, 
şi mai mult, condiţia şi deja ambianța mondializării, a transformării lumii într- 
un mare sat ne surprinde pe noi creştinii ca o minoritate chiar acuzată, uneori 
injust, de eliminarea unor culturi şi tradiţii locale în actul evanghelizării, unul 
de globalizare la condiţia creştină, cu limitele inerente unei precarietäti în timp 
şi istorie, dar care trebuie să ne aducă aminte nouă creştinilor, că deşi suntem 
aluatul din făină, totuşi prin lucrare teandrică, divino-eclezială, întreaga dospi- 
tură converge spre Împărăţia lui Dumnezeu (Lc 13,21). Din această conştiinţă 
creştină, fruct al comuniunii euharistice se naşte neîncetat dorința unităţii şi 

mărturia creştină devine un act teofanic prin care lumea este chemată să 
slăvească pe Tatăl ceresc (Mt 5,16). 

De aceea abordarea problematicii Euharistiei în iconomia textului de faţă 
este în spiritului dialogului dintre Biserica Ortodoxă şi Biserica Romano- 
Catolică angajate pe calea regăsirii unităţii creştine, una dintre temele comisiei 
mixte de dialog fiind aşa cum se ştie „Taina Bisericii şi Euharistiei în lumina 
tainei Sfintei Treimi” la întâlnirea din 1982 de la Miinchen, Germania. Fără a 
enumera şi a prezenta diferenţele dintre creştini în general şi între ortodocşi şi 
catolici în special vom insista în cele ce urmează asupra unor aspecte comune 
care ne pot apropia în înţelegerea teologică şi în practica comuniunii euharistice 
deşi de la început trebuie arătat că există separație între Bisericile noastre prin 
faptul că noi ortodocşii folosim la celebrarea euharisticä pâinea dospită iar frații 
noştri catolici azima, ceea ce a dus la vaste şi laborioase exegeze. De asemenea 
împărtăşirea mai rară la ortodocşi, precedată de o pregătire spirituală specifică, 
şi împărtăşirea chiar de mai multe ori în aceeaşi zi la romano-catolici, la o 
primă vedere, fără diferenţele teologice aferente fac deocamdată imposibilă 
intercomuniunea euharistică dintre Bisericile noastre. 


1. Euharistia şi unitatea creştină 


Orice lectură a Sfintei Scripturi în contextul dreptei credinţe — regula fidei 
— ŞI a experienţei spirituale ecleziale ne îndreptäteste să afirmăm că unirea eu- 
haristică cu Hristos implică unitatea de credinţă, o mărturie creştină unică 
pentru că aşa cum arăta sfântul Pavel şi în acelaşi timp avertiza despre pericolul 
dezastruos pentru Biserică al oricărei separatii din raţiuni de credinţă, ontologic 
Hristos este unul, iar Trupul său mistic în mod logic nu poate să fie decât unul, 
în diversitatea legitimă a mădularelor sale. Afirmația paulină „un Domn, o cre- 
dintä, un Botez” (Ef 4,5) în perspectiva unităţii ecleziale trebuie înţeleasă şi 
într-o perspectivă euharistică după modelul exemplar al Bisericii primelor zile 
când conform mărturiei scripturistice creştinii „stăruiau în învățătura aposto- 
lilor şi în împărtăşire, în frângerea pâinii şi în rugăciuni” (Fap 2,42). Cumine- 
carea cu Hristos euharistic constituia pentru primii creştini împlinirea prin Du- 
hul Sfânt a făgăduinţelor prepascale făcute de Mântuitorul lisus Hristos despre 
participarea prin înviere la viaţa Împărăției celei veşnice a lui Dumnezeu: 


Eu sunt pâinea cea vie, care s-a pogorât din cer. Cine mănâncă din pâinea 
aceasta viu va fi în veci. lar pâinea pe care eu o voi da pentru viaţa lumii este 
trupul meu... Dacă nu veţi mânca trupul Fiului Omului şi nu veţi bea sângele 
lui nu veţi avea viaţă în voi. Cel ce mănâncă trupul meu şi bea sângele meu 

are viaţa veşnică şi eu îl voi învia în ziua cea de apoi. Trupul meu este adevä- 
rată mâncare şi sângele meu adevărată băutură. Cel ce mănâncă trupul meu 
şi bea sângele meu rămâne întru mine şi eu întru el (n 6,51.53-56). 


Aceste cuvinte atât de dificil de înţeles în perspectiva rationalitätii umane 
şi care de fapt au scandalizat şi pe auditorii săi, creştinii le-au înţeles prin 
Duhul lui Hristos pogorât la Cincizecime şi prezent în comunitatea fidelă Celui 
mort şi înviat pentru mântuirea lumii de o manieră realistă, adică cu adevărat 
consumare sub chipul pâinii şi al vinului a trupului Celui care s-a oferit pe sine 
mâncare şi băutură la Cina cea de Taină, atunci când a rostit cuvintele prin care 
ieri, astăzi şi întotdeauna la celebrarea euharistică Biserica ne aduce aminte de 
unica şi irepetabila Jertfă sângeroasă a Fiului lui Dumnezeu pentru mântuirea 
lumii: „Luaţi, mâncaţi, acesta este Trupul meu... Beti dintru acesta toţi, că 
acesta este Sângele meu, al Legii celei noi, care pentru multi se varsă spre ier- 
tarea păcatelor” (Mt 26,26-28; Le 22,19-20). Împărtăşirea de Hristos era actul 
de iubire şi încredere desăvârşită faţă de Dumnezeu, fidel cuvintelor, promi- 
siunilor sale către poporul său în perspectiva mântuirii, a eliberării de păcat şi 
moarte, a vindecării de suferințele condiţiei tragice a existenţei omului în 
creaţie. Această eliberare devine eficientă prin jertfa pâinii şi a vinului care prin 
invocarea Duhului Sfânt promis de Mântuitorul se prefac în Trupul Celui Înviat 
pentru creaţia cea din nou a umanităţii, în harul care de la Cincizecime cople- 
şeşte de lumină pe toate cele ce există spre transfigurarea cosmosului întreg şi 
îndumnezeirea omului. De aceea, acelaşi Duh Sfânt care se purta pe deasupra 
apelor primordiale dinamizând configuraţia cosmică încununată de crearea 
omului (Gen 1,2), despre care dă mărturie însuşi Hristos că străluceşte asupra 
lui (Le 4,18) şi care s-a pogorât în chip de porumbel peste el în apa Iordanului 
(Le 3,22; Me 1,10; Mt 3,16), invocat de către preoţia sacramentală coboară 
peste pâine şi vin prefăcându-le în Trupul euharistic al lui Hristos. Împărtăşirea 
credinciosului conferă acestuia prezenţa interiorizată prin Duhul lui Hristos 
care aşa cum spune sfântul Pavel „a strălucit în inimile noastre, ca să strălu- 
cească cunoştinţa slavei lui Dumnezeu”, aşa cum la începutul creaţiei lumina 
a strălucit din întuneric (2Cor 4,6). Aşa cum arăta părintele D. Stăniloae, 


unirea cu Domnul în Euharistie este o unire deplină tocmai pentru că El nu 
mai este lucrător în noi numai prin energia adusă în noi de Duhul Său, ci cu 
trupul şi cu sângele lui, imprimate în trupul şi sângele nostru. Iar unde este 
trupul şi sângele său, este prezent şi lucrător în mod deplin însuşi subiectul 
lor. Deci însuşi subiectul lui Hristos, ca subiect al trupului şi sângelui Său, 
se face prin Euharistie subiect direct al trupului şi sângelui nostru, cu care 

sunt unite intim trupul şi sângele său, care au dat prin aceasta calificarea lor 
trupului şi sângelui nostru, imprimându-se în ele, şi care şi-au unit lucrările 
şi simtirile lor cu lucrările şi simtirile trupului şi sângelui nostru. Iar întrucât 
şi fiecare dintre noi suntem subiect al trupului şi sângelui nostru şi al lucră- 
rilor penetrate de trupul şi de lucrările lui Hristos, noi ne aflăm împreună 
subiect cu Hristos al trupului nostru devenit şi trupul Lui sau al trupului Lui 
devenit şi trupul nostru'. 


Prin această interpretare teologică de o profunzime deosebită putem înţelege 
şi într-o perspectivă euharistică ce include pe cea spiritual-mistică sensul paulin 
al vieţii în Hristos; „şi nu eu mai trăiesc, ci Hristos trăieşte în mine” (Gal 2,20). 
Euharistia se evidenţiază prin excelenţă ca Taină şi Jertfă a Bisericii pentru că 
prin ea Hristos se face prezent şi se oferă pe Sine celor care îl iubesc şi care la 
rândul lor îşi deschid inima iubitoare şi însetată de a cunoaşte adevărul vieţii 
spre Dumnezeu izvorul şi misterul vieţii, subiect infinit al adevărului şi al 
vieţii, temei al dorinţei umane de adevăr şi iubire ca sensurile cele mai înalte 
ale existenţei. Împărtăşirea credinciosului cu Hristos euharistic este răspunsul 
uman la oferta de iubire mântuitoare divină spre comuniune veşnică a acestuia 
cu Dumnezeu. De aceea împărtăşirea cu Hristos înseamnă participare la ade- 
vărul lui Hristos, la viaţa lui Hristos, Dumnezeu adevărat şi Om adevărat con- 
form adevărului Scripturii actualizat în Tradiţia dogmatică, liturgică, mistică 
a Bisericii Sale. Unirea cu Hristos în Taina Euharistiei reprezintă din această 
cauză temeiul real şi obiectiv al extensiei în timp şi spaţiu al Trupului său 
mistic, Biserica sa în acelaşi adevăr al lui Dumnezeu şi în unitatea experienţei 
ecleziale. Pe lângă condiţiile de adevăr de credinţă şi unitate eclezială în per- 
spectiva ortodoxă a comuniunii euharistice cu Hristos este necesară pregătirea 
spirituală prin purificarea sufletului şi iertarea păcatelor în Taina Pocăinţei. 
Despre această condiţie ne încredinţează sfântul Pavel, atunci când se adresează 
creştinilor din Corint: „Astfel, oricine va mânca pâinea aceasta sau va bea pa- 
harul Domnului cu nevrednicie va fi vinovat faţă de trupul şi sângele Dom- 
nului. Să se cerceteze însă omul pe sine şi aşa să mănânce din pâine şi să bea 
din pahar” (Cor 11,27-28). 

Despre interconditionarea triunghiulară — 1) dreaptă credinţă; 2) unitate ecle- 
zială conferită de autoritatea ierarhiei sacramentale de origine apostolică ce 
actualizează prin Duhul Sfânt unica şi eterna preoţie a lui Hristos; 3) exercițiul 
ascetico-spiritual —, mărturiile biblice şi patristice abundă, iar în cele ce 


! Dumitru STĂNILOAE, Teologia Dogmatică Ortodoxă, III, Bucureşti 1978, 89. 

urmează ne vom opri asupra a câteva referinţe elocvente din teologia patristică. 
Sfântul Ignatie Teoforul spune următoarele în această privinţă: 


Cu toţii urmaţi pe episcop, după cum lisus Hristos urmează pe Tatăl, iar pe 
preoţi ca pe apostoli; pe diaconi respectati-i ca pe porunca lui Dumnezeu. 
Nimeni să nu facă fără episcop ceva din cele ce aparțin Bisericii. Acea Euha- 
ristie să fie socotită bună care este săvârşită de episcop sau de cel căruia 
episcopul i-a îngăduit. Unde se vede episcopul acolo să fie şi mulţimea cre- 
dincioşilor, după cum acolo unde este Iisus Hristos este şi Biserica univer- 
sală’. 


De fapt am putea spune că acest text dă expresie, câteva decenii mai târziu, 
despre aceeaşi experiență liturgico-sacramentală a Bisericilor locale, relatată 
în Faptele Apostolilor, accentuând însă funcția esențială în Biserică a ierarhiei 
sacramentale, în cele trei trepte, episcop, preot, diacon, într-o perioadă în care 
deja se înregistrau separatii între creştini ce puteau duce la rupturi regretabile 
ale unicului Trup al lui Hristos. Remarcabile ca exprimare şi înțelegere teolo- 
gică sunt texte din opera sfântului Irineu de Lyon, pentru care devierile doctri- 
nare gnostice determinate de concepția despre coruptibilitatea şi impuritatea 
funciare ale materiei erau absolut eronate, iar viziunea şi experiența vieții creş- 
tinilor era una în conformitate cu Euharistia, Trupul şi Sângele lui Hristos, prin 
care „slăbiciunea trupului este absorbită de puterea Duhului”, ceea ce face ca 
omul ce se împărtăşeşte să nu mai fie trupesc, ci duhovnicesc „din cauza comu- 
niunii cu Duhul'*. Duhul Sfânt este Cel care dă coeziune, uneşte pe oameni cu 
Dumnezeu, structurând eclezial comunitatea oamenilor şi tot prin Duhul Sfânt 
primim Pâinea cerească spre nemurire şi viaţa veşnică. De aceea relaţia dina- 
mică Duhul Sfânt-Biserica lui Hristos este una de întrepătrundere, de coexis- 
tentä încât tot sfântul Irineu putea spune că „acolo unde este Biserica, acolo 
este şi Duhul lui Dumnezeu; şi acolo unde este Duhul lui Dumnezeu este şi 
Biserica şi tot harul. Si Duhul este Adevărul”. Aşa cum Hristos s-a înfățișat pe 
sine lumii ca Adevărul (n 14,6), Biserica mărturiseşte că Duhul care continuă 
haric, sacramental lucrarea lui Hristos constituind din lume Trupul său mistic 
este de asemenea Adevărul, Adevărul comuniunii iubitoare şi mântuitoare. Mai 
mult, prin Duhul, Biserica primeşte prezenţa euharistică a lui Hristos cel înviat 
prin care ea efectiv se face, devine ceea ce este, „stâlpul şi temelia adevărului” 


2 IGNATIE TEOFORUL, Către Smirneni, 8, 1-2: PSB 1, 184. 
3 IRINEU DE LYON, Contre les hérésies, V, 9, 2, Cerf, Paris 1991, 592. 
4 IRINEU DE LYON, Contre les hérésies, III, 24, 1. 

prin cei ce se unesc cu Hristos, consumându-l sub chipul pâinii şi al vinului 
prefăcute în umanitatea îndumnezeită a lui Hristos. Concepţia despre viaţă a 
creştinilor este una euharisticä, articulată învățăturii si practicii liturgico-sacra- 
mentale a Bisericii ce culminează şi se încoronează cu Euharistia, anticipare şi 
prefigurare în timp a misterului învierii şi vieţii veşnice, întrucât „modul nostru 
de a gândi se acordă cu Euharistia, iar Euharistia, în schimb, confirmă modul 
nostru de a gândi”. Biserica constituie, aşadar, ambianța emergentei a ceea ce 
numim omul euharistic, omul ce înţelege şi lucrează în lume, creaţia lui Dum- 
nezeu, conform Legii lui Dumnezeu, personalizate în Logosul întrupat, iubirea 
chenotică a lui Dumnezeu ce se comunică oamenilor pentru ca aceştia să vadă 
ratiunile divine ale creaţiei, să existe în comuniunea îndumnezeitoare a Duhului 
Sfânt de care este plină Biserica lui Hristos, iar praxis-ul uman etic, în general 
să includă o finalitate teofanică, spre eterna glorie a lui Dumnezeu ce înveşni- 
ceşte pe oamenii ce răspund iubirii divine de lumina şi strălucirea energiei 
necreate a Împărăției. Fundamentul acestei noi realități oferite de Dumnezeu 
omului ca dar al prezenţei sale în experienţa spirituală şi îndumnezeitoare a iu- 
birii interpersonale, a dreptei credinţe, a refuzului egolatriei atât de tentante 
spre a face din centralitatea eului sălaş al prezenţei harice este Euharistia. Prin 
ea omul se face în mod exemplar „părtaş dumnezeieştii firi” (2Pr 1,4) în ordi- 
nea eclezială a harului divin mântuitor, vindecător de coruptibilitatea firii 
căzute spre transfigurare şi nemurire, astfel încât, în ontologia umanului cu 
vocaţie hristică intrinsecă, funcția Euharistiei conţine valenţe teologice, ecle- 
ziale şi antropologice fundamentale. De aceea 


Euharistia se revelează, din ce în ce mai mult astăzi, în conştiinţa teologică 
modernă, ca Taină a Bisericii prin excelenţă, taina în care Biserica se reali- 
zează, se recunoaşte şi se perpetuează ca locul şi timpul adunării credin- 
ciosilor lui Dumnezeu, ca darul şi consacrarea acestuia în Trup al lui Hristos, 
prin coborârea şi lucrarea Sfântului Duh şi, în fine, ca punct de plecare al 
mărturiei şi al creşterii misionare şi apostolice a Bisericii în sânul comunităţii 
umane răscumpărate de Hristos‘. 


Acest adevăr este redat într-o perspectivă sacramentală admirabilă de către 
teologul bizantin laic Nicolae Cabasila care spune că 


$ IRINEU DE LYON, Contre les hérésies, IV, 18, 5. 
$ Dumitru RADU, „Caracterul ecleziologic al Sfintelor Taine şi problema intercomuniunii”, 
Ort. 30 (1978) 257. 

Sfintele Taine sunt Trupul şi Sângele Domnului, dar sunt totodată hrana şi 
băutura cea adevărată a Bisericii lui Hristos. Iar prin împărtăşire, nu Biserica 
le preface pe ele, deoarece cele mai tari biruiesc. Precum fierul înroşit în foc 
ni se arată aievea ca foc nu ca fier, deoarece însuşirile fierului sunt absorbite 
cu totul de cele ale focului, tot aşa şi cu Biserica lui Hristos: dacă ar putea 
cineva să o cuprindă cu privirea, n-ar vedea decât însuşi Trupul Domnului 
prin aceea că este unită cu El şi că se împărtăşeşte din Trupul Lui’. 


Accentuând dimensiunea sacramentală a vieţii creştine în comunitatea ecle- 
zială dreptmărturisitoare, accesibilă majorităţii membrilor Bisericii, nu atât ex- 
perienta mistică pe culmile extatice ale ascensiunii spirituale la care ajung mai 
puţini, Nicolae Cabasila, putem spune, anticipează prin înţelegerea sa teologică 
formula fericită a teologului H. de Lubac care spunea că „Biserica face Euha- 
ristia şi Euharistia face Biserica’. Acest adevăr despre dinamica structurării şi 
extensiei Bisericii în timp şi spaţiu pentru încorporarea oamenilor în Trupul 
tainic al lui Hristos, în mod plenar prin Euharistia Bisericii este redat elocvent 
de către Liturghia ortodoxă: „Pentru ca să fie celor ce se vor împărtăşi spre tre- 
zirea sufletului, spre iertarea păcatelor, spre împărtăşirea cu Sfântul tău Duh, 
spre plinirea Împărăției cerurilor, spre îndrăznirea cea către Tine””. 

În ceea ce priveşte deasa sau rara împărtăşire, aspect al vieţii creştine ce pre- 
ocupă conştiinţa ortodoxă, practica se conformează şi astăzi Scripturii şi Tra- 
ditiei care condiţionează împărtăşirea cu Sfintele Taine de o pregătire spirituală 
specifică, de starea de conştiinţă curată, de vrednicia cea întru smerenie, astfel 
că, aşa cum arăta sfântul loan Gură de Aur „nici obisnuinta, nici soroacele să 
te îndemne să te apropii, ci curätia şi nevinovăția sufletului... Timpul potrivit 
de împărtăşire pentru voi să fie conştiinţa curată”. Astfel, împărtăşirea este un 
act de libertate şi de iubire pentru Hristos cel viu care se jertfeste tainic şi 
nesângeros pentru fiecare dintre noi, aşteptând răspunsul nostru, jertfa dăruirii 
de sine integrale pentru el. Credinciosul se apropie de Hristos cu frică şi cu 
cutremur, îl experiază ca pe un adevărat mysterium tremendum şi de aceea chiar 


7 NICOLAE CABASILA, Expositio Liturgiae, XXX VIII: PG 150, 452D-453A. 

3 Henri de LUBAC, Méditation sur l'Église, Aubier, Paris 1968, 112. 

4 „Liturghia sfântului Ioan Gură de Aur”, în Liturghier, București 1995, 158. 

10 IOAN GURĂ DE AUR, Despre Botezul lui Hristos, 4: PG 49, 369, citat de Ioan ICĂ, 
„Modurile prezenței personale a lui Iisus Hristos şi a împărtăşirii de el în Sfânta Liturghie şi 
spiritualitatea ortodoxă”, în Persoană şi comuniune. Prinos de cinstire Preotului profesor 
academician Dumitru Stăniloae, 1903-1993, Sibiu 1993, 346. 

începând cu secolul al IV-lea s-a produs o „individualizare a Euharistiei”!, a 
primirii lui Hristos euharistic mai mult într-o perspectivă personală decât 
comunitară, favorizată această situaţie şi de rigorile ascetice monahale. 

Noile abordări ecleziologice, în contextul ecumenismului creştin, atât în 
Ortodoxie (N. Afanasief, A. Schmemann sau I. Zizioulas), cât şi în Biserica 
Romei (Y. Congar, sau mai recent J.-M.-R. Tillard), au aprofundat şi dezvoltat 
teologic relaţia Bisericä-Euharistie în perspectiva „ecleziologiei euharistice”, 
ceea ce a atras şi critici din partea altor teologi care au accentuat şi alte aspecte 
esențiale ce conferă plenitudinea organismului eclezial, precum dreapta învăţă- 
tură a Bisericii, formulată în baza Sfintei Scripturi la Sinoadele Ecumenice, şi 
prezenţa şi lucrarea ierarhiei sacramentale a Bisericii, fără de care funcţiile 
acesteia, inclusiv prezidarea Euharistiei, încetează, intervenind în mod tragic 
separatia Dumnezeu-lume, reconciliere mediată şi înfăptuită prin jertfa răs- 
cumpărătoare a Golgotei, actualizată nesângeros şi tainic la fiecare celebrare 
euharisticä. De aceea, o ecleziologie euharisticä este valabilă şi funcţionează 
dintotdeauna acolo unde există Biserica şi tot adevărul, acolo unde teologia este 
inspirată în discursul ei de Sfântul Potir, de Prezenţa plenară a lui Hristos, în 
Cuvânt şi Taine, semne si lucrări ale Împărăției lui Dumnezeu care este şi care 
vine. Numai unitatea dogmatică, canonică, liturgică a Trupului mistic al lui 
Hristos în diversitatea darurilor şi harismelor Bisericilor locale, în frunte cu 
episcopul locului în simfonia sobornicească a unicei Biserici, Biserici locale ce 
contextualizează Evanghelia şi dau un profil local Universalului concret, lisus 
Hristos, justifică ecleziologia euharistică şi intercomuniunea. 

În perspectivă ortodoxă aceste asertiuni sunt valabile acolo unde se märturi- 
seşte dreapta învățătură dintotdeauna a Bisericii care dă de fapt identitate aces- 
teia împreună cu ierarhia ei canonică, în toată istoria creştină, pentru că interco- 
muniunea între creştinii care nu au acelaşi Crez teologic datorită tragicelor 
separatii din istoria creştină „este o soluţie de compromis şi total artificială cu 
sacrificarea adevăratei comuniuni şi unirii cu Hristos a celor ce se împărtăşesc 
din același Potir”?. Ceea ce s-a structurat în reflectia si practica teologică cu 
numele de ecleziologie euharisticä trebuie să ia în considerație elementele fun- 
damentale ale structurii ecleziale; plenitudinea adevărului revelat, episcopatul 
de succesiune apostolică în har şi credinţă şi Taine. Unde sunt acestea este şi 


1! Karl Christian FELMY, Dogmatica experienţei ecleziale. Înnoirea teologiei ortodoxe 
contemporane, Deisis, Sibiu 1999, 216. 
2 Dumitru RADU, „Caracterul ecleziologic al Sfintelor Taine...”, 357. 

Biserica în sensul deplin al cuvântului, pentru că „în afara credinţei ecleziale 
plenare şi a episcopatului de succesiune apostolică în har şi credinţă nu există 
Euharistie, nu există Biserica adevărată şi una”. 

Or, în practica intercomuniunii vedem împărtăşirea unor credincioşi de tra- 
ditii creştine diferite care speră că prin acest act se va realiza unirea tuturor 
creştinilor. Euharistia nu mai este încununarea unităţii de credinţă în experienţa 
liturgico-sacramentală dată de crescânda şi nedespärtita comuniune cu Hristos 
în auzirea şi trăirea harică a poruncilor evanghelice spre mântuire şi viață 
veşnică, ci un simulacru de unitate creştină, speranţa iluzorie că această prac- 
tică este o cale, un mijloc de refacere a unităţii creştine care există deja în 
Biserica cea una şi care este darul lui Hristos prin Duhul Sfânt. De aceea, aşa 
cum arăta părintele Dumitru Stăniloae, 


în realitate nu din Euharistie rezultă dreapta credinţă, ci din dreapta credință 
rezultă Euharistia adevărată sau întâlnirea cu adevăratul Hristos. Deci, şi co- 
muniunea în adevărata Euharistie se bazează pe unitatea în dreapta credinţă. 
De unde ştim că în Euharistie este trupul şi sângele lui Hristos, dacă nu din 
învăţătura dreptei credinţe? De aceea Liturghia nu începe cu Euharistia, ca 
să continuie (şi la ce ar mai continua?) cu mărturisirea comună a dreptei 
credinţe, ci înainte de a se produce în Liturghie prefacerea pâinii şi a vinului 
în trupul şi sângele Domnului şi la împărtăşirea de ele comunitatea se lumi- 
nează în dreapta credinţă şi se întăreşte în unitatea ei, sub îndrumarea preo- 
tului, iar acesta îşi mărturiseşte aceeaşi credinţă prin rugăciunile sale. Nu ne 
apropiem de Euharistie ca de ceva acoperit de un întuneric, ci cäläuziti de 
lumina dreptei credinţe. De aceea credinciosul ortodox se apropie de Sfânta 
Împărtăşanie cu lumânarea aprinsă în mână'*. 


Ca Biserici ce moştenim în cea mai mare parte Tradiţia una a epocii patris- 
tice, redescoperită şi apreciată la justa valoare de către Biserica Romano- 
Catolică în ultima vreme, cred că avem datoria sfântă de a continua dialogul 
teologic sincer şi în iubirea veşnică a lui Hristos, Capul Bisericii, în speranța 
unităţii depline a Bisericilor noastre spre mărturia comună şi credibilă în lumea 
de astăzi în care ne confruntăm cu secularizare, indiferentism religios, ateism, 
sectarism şi cu pericolul sincretismului. 


'5 Dumitru RADU, „Privire de ansamblu asupra conferinţelor teologice interconfesionale din 
România”, StTeol 31 (1979) 681. 

4 Dumitru STĂNILOAE, Spiritualitate şi comuniune în Liturghia ortodoxă, Craiova 1986, 
398. 

2. Euharistie şi mărturie creştină 


Credinţa creştinilor exprimată, printre alte manifestări religioase, mai ales 
în actul sacramental al împărtăşirii cu trupul şi sângele lui Hristos constituie 
mărturia vizibilă a credinţei, încredințarea desăvârşită că sunt iubiţi de Hristos 
şi el împlineşte faţă de ei făgăduinţele referitoare la mântuire, înviere şi viaţă 
veşnică. Împărtăşirea cu Hristos în faţa Sfântului Altar reprezintă 


piscul cel mai înalt al vieţii duhovniceşti, la care dacă am ajuns odată, nimic 
nu mai lipseşte ca să dobândim fericirea cea dorită. Pentru că aici nu mai este 
vorba de a ne face părtaşi morţii, îngropării sau unei vieţi mai bune, ci este 
vorba de chiar dobândirea Celui înviat. De acum nu mai primim darurile Du- 
hului Sfânt, oricât de bogate ar fi ele, ci pe Însuşi Vistiernicul acestor daruri, 
comoara întru care încape toată bogăţia darurilor *. 


Aceste cuvinte ale lui Nicolae Cabasila ne oferă aşa cum arată şi teologul I. 
Zizioulas perspectiva hristologică a Euharistiei, pentru că de fapt există o sin- 
gură Taină, Taina lui Hristos. De aceea 


Euharistia poate fi înţeleasă numai hristologic: este trupul lui Hristos, Hristos 
însuşi. Euharistia nu trebuie privită, aşadar, ca un mijloc al harului, al unui 
har abstract şi independent de hristologie, ci ca pe Hristos însuşi, Hristosul 
întreg care mântuieşte lumea şi pe om şi ne împacă cu Dumnezeu prin Sinca 
sa... Caracterul fundamental al Euharistiei stă în aceea că este adunare şi act 
şi că în ea se contemplă şi se recapitulează şi este trăită întreaga Taină a lui 
Hristos, mântuirea lumii'*. 


Euharistia este Hristos, pe care l-au văzut şi auzit apostolii şi ucenicii Săi şi 
care prin Duhul Sfânt invocat de ierarhia sacramentală a Bisericii este prezent 
în chip euharistic între credincioşi şi consumat de aceştia în actul împărtăşirii 
ca expresie a iubirii faţă de el aşa cum el iubeşte pe cei ai săi. În această pri- 
vintä este necesară şi astăzi aşa cum a fost la începutul Bisericii acea „unitate 
şi unanimitate”, după cum se exprimă teologul Emmanuel Lanne, pentru ca 
noi cei de astăzi prin iubirea lui Dumnezeu față de noi, în mod supralogic şi 
suprafiresc, să avem părtăşie de acelaşi Hristos care s-a jertfit şi a înviat pentru 
viaţa noastră înnoită cu El şi întru El. Euharistia este Viaţa noastră a creştinilor, 
pentru că Hristos este Calea, Adevărul şi Viaţa noastră (In 14,6) şi de aceea ea 


15 Nicolae CABASILA, Despre viața în Hristos, 4, Bucureşti 1989, 193. 
16 Joanis ZIZOULAS, Creatia ca Euharistie, Editura Bizantinä, Bucuresti 1999, 13. 
17 Emmanuel LANNE, „Unité et Eucharistie, don de P'Esprit”, Irén. 72 (1998) 48. 

trebuie înţeleasă şi într-o perspectivă eclezială, deoarece Trupul tainic al lui 
Hristos, Biserica sa, se face, se împlineşte prin unirea cu Hristos euharistic care 
în evenimentul existenţei sale mundane a oferit lumii adevărul mântuitor su- 
prem, iar la Cina cea de Taină sub chipul pâinii şi al vinului ne-a încredinţat 
celor care credem în el şi mărturisim dumnezeirea sa în eficienţa soteriologică 
a comuniunii îndumnezeitoare spre veşnicia Împărăției însăşi prezenţa sa, aşa 
cum a promis ucenicilor săi. Sfântul evanghelist loan ne încredinţează despre 
această prezenţă şi acest eveniment al unei întâlniri personale şi comunitare sa- 
cramentale în Biserică spre vedere şi auzire duhovnicească a lui Hristos însuşi 
în actul de evanghelizare şi în celebrarea euharistică prin cuvintele următoare: 
„Ce era de la început, ce am auzit, ce am văzut cu ochii noştri, ce am privit şi 
mâinile noastre au pipăit despre Cuvântul vieţii — şi Viaţa s-a arătat şi am 
văzut-o şi mărturisim şi vă vestim Viaţa cea de veci, care era la Tatăl şi s-a 
arătat nouă — ce am văzut şi am auzit, vă vestim şi vouă” (/In 1,1-3). Tot 
Nicolae Cabasila ne încredințează de asemenea despre acest adevăr, amintind 
şi faptul că împărtăşirea cu trupul lui Hristos reprezintă „singurul leac împo- 
triva păcatului” şi iar sângele lui este „singura spălare a fărădelegilor”!*. Astfel, 
teologul bizantin invită la o profundă experienţă spirituală pe cei ce se împărtă- 
şesc ca prin cugetare, prin contemplatie să vadă, să audă şi să simtă în pâine şi 
vin trupul împuns pe Cruce, 


trup care în preajma chinurilor din urmă a tremurat, s-a zbătut, s-a scăldat în 
sudori, a fost vândut, încătuşat, trup care s-a dat judecătorilor celor fărădelege 
şi care după vorba sfântului Pavel, a adus bună mărturie în faţa lui Pontiu 
Pilat, mărturie pe care a plătit-o cu moartea, şi încă moarte pe Cruce, trup 
care a suferit biciuiri pe spatele său, iar prin palmele mâinilor şi ale picioa- 
relor s-a lăsat străpuns de cuie şi prin coastă de suliță, trup care s-a crispat de 
dureri şi a scâncit când a fost țintuit pe lemn. Acelaşi este şi sângele, care 
tâsnind din vine, a întunecat soarele, a cutremurat pământul, a sfinţit văzdu- 
hul şi întreaga lume a spălat-o de necurätia päcatului ”. 


Cu toate acestea există o deosebire între prezenţa trupească a lui Hristos în 
viaţa sa pământească înainte de Înălţarea la cer de-a dreapta Părintelui ceresc 
şi prezenţa sa euharistică pe care sfântul loan Damaschin o redă prin următoa- 
rele cuvinte; „nu se coboară din cer trupul care s-a înălţat, ci însăşi pâinea şi 


!8 Nicolae CABASILA, Despre viaţa în Hristos, 4. 
19 Nicolae CABASILA, Despre viața în Hristos, 4. 

vinul se prefac în trupul şi sângele Domnului”. Această prefacere în unica 
perspectivă a consumării euharistice, a rămânerii lui Hristos în noi după însăşi 
făgăduinţa sa (n 17,23), înseamnă de fapt participare liturgico-sacramentală la 
Liturghia Bisericii în ambianța coborârii Cerului pe pământ şi a transfigurării 
vieţii de aici într-un veritabil Cer, după fericita expresie a sfântului loan Hri- 
sostom”!. Astfel Euharistia are şi o dimensiune eshatologică pentru că, prin 
împărtăşirea de Hristos sub chipul pâinii şi al vinului în timpul mântuirii, 
credinciosul pregustă din dulceata Împărăției, experiază lumina veacului viitor 
şi darul pătimirii îndumnezeirii celei după har în lumina necreată a Treimii 
dumnezeieşti. Astfel, deşi Euharistia se situează în inima istoricitätii creştine, 
prin ea înţelegându-se trecutul şi viitorul, ea comemorând evenimentele înte- 
meietoare prin care s-a împlinit mântuirea în Hristos, totuşi „fiecare Euharistie 
anunţă evenimentele viitoare” pentru că tot ce se proclamă în Euharistie s-a îm- 
plinit prin Învierea lui Hristos şi „fiecare Euharistie ne face prezent în mijlocul 
nostru trupul înviat al Mântuitorului, deschizând spre realitatea viitoare înscrisă 
deja în Înviere”. De fapt însăşi formula liturgică, Binecuvântarea Mare, prin 
care începe Liturghia ortodoxă, „Binecuvântată este Împărăţia Tatălui şi a 
Fiului şi a Sfântului Duh” este o intrare în misterul Împărăției, în comuniunea 
Sfintei Treimi, în timpul sacru prin excelenţă, timpul Liturghiei încununat 
pentru cei pregătiţi spiritual de unirea euharisticä cu Hristos, după care pot rosti 
şi înţelege în plinătatea ei cântarea: „Am văzut Lumina cea adevărată, am pri- 
mit Duhul cel ceresc, am aflat credinţa cea adevărată, nedespärtitei Sfintei 
Treimi închinându-ne, că aceasta ne-a mântuit pe noi”. Unirea euharistică cu 
Hristos are loc în contextul dreptei credinţe ecleziale, este, şi nu se poate altfel, 
o unire în unicul său Trup cu Piatra cea din capul unghiului, şi dorința de ade- 
văr şi unitate trebuie să călăuzească Bisericile noastre într-un timp de mărturie 
exemplară pentru Hristos şi Biserica sa. De aceea, adevărul despre Hristos 
formulat dogmatic în temeiul Revelatiei scripturistice şi experiat spiritual şi 
liturgico-sacramental prin încununarea de unirea euharisticä este pentru cres- 
tinii de astăzi condiţia esenţială pentru mărturisirea şi trăirea adevărului creştin. 
Acest adevăr se articulează la persoana lui Hristos, Unul din Treimea-Dumne- 
zeu, şi fără această articulare, inclusiv în era hermeneutică de astăzi ce riscă să 
degenereze fără ancorarea la evenimentul central hristic într-o ideologie 


% loan DAMASCHIN, De fide orthodoxa, IV, 13: PG 94, 1144. 

21 Alexandre SCHMEMANN, Euharistia, Taina Împărăției, Anastasia, Bucureşti 1993, 172. 
2 Jean LADRIERE, L 'articulation du sens. IL. Les langages de la foi, Cerf, Paris 1984, 325. 
2 „Liturghia sfântului loan Gură de Aur”, 158 

religioasă şi într-un textualism ce se complace în propriul său joc combinativ 
trebuie să se situeze în tensiunea creatoare dintre tradiţie şi interpretare”, în 
care Biserica este grila interpretativă unică şi decisivă. Orice încercare de uni- 
tate creştină trebuie să plece de la Biserică în unitatea ei, care paradoxal este 
dată şi se realizează permanent prin integrarea în Trupul lui Hristos a celor nou 
veniţi în lume sau care se convertesc la misterul absolut şi real, personal al lui 
Dumnezeu, prezent plenar în noua existenţă cosmică şi umană ce de la Cincize- 
cime operează unirea umanităţii răscumpărate prin jertfa Fiului lui Dumnezeu 
însuşi cu Treimea creatoare şi mântuitoare. 

În acest context documentele de convergenţă spre unitatea vizibilă a creş- 
tinilor trebuie să aibă o bază eclezială, de credință şi experienţă creştină 
dreaptă, cu toate acele diferenţe existente între Biserici care pot fi depăşite prin 
acord teologic sincer, prin fidelitate faţă de Hristos şi Biserica sa, prin darul 
Duhului care pe cele cu lipsă ale oamenilor le împlineşte. Un astfel de docu- 
ment de convergenţă este şi cel elaborat de Consiliul Ecumenic al Bisericilor, 
Botez, Euharistie, Ministeriu, în care referitor la Taina Euharistiei se confirmă 
unele învățături de credinţă creştine consacrate încă de Tradiţia apostolică, pre- 
cum caracterul sacramental şi anamnetic al Tainei, prezenţa reală, obiectivă a 
lui Hristos în Euharistie, dimensiunea comunitară şi eshatologică a acestei 
Taine, cu o finalitate de reconciliere între oameni şi de mărturisire a bucuriei 
Învierii. Celebrarea euharistică are, de asemenea, şi o funcţie misionară şi con- 
stituie momentul — kairos — în care Biserica participă la misiunea lui Dumne- 
zeu în lume. Euharistia are şi un caracter kerigmatic, de proclamare a Evan- 
gheliei prin fidelitate faţă de Mântuitorul lisus Hristos şi întru iubire față de 
semeni. Participarea la Liturghie şi împărtăşirea cu Hristos exprimă dimen- 
siunea comunitară, esenţială vieţii creştine şi reprezintă cea mai sublimă măr- 
turie despre Hristos în lumea chemată la transfigurare după chipul Celui înviat, 
prin cuvânt şi faptă, spre credibilitatea creştinismului şi extinderea Bisericii în 
lume”. 

Documentul recomandă Bisericilor „un grad mai mare de comuniune euha- 
ristică”ć, deşi recunoaşte faptul că „creştinii nu se pot aduna într-o deplină 
comuniune la aceeaşi masă pentru a mânca aceeaşi pâine şi a bea din aceeaşi 


# Walter KASPER, Le Dieu des chrétiens, Cerf, Paris 1985, 269. 

25 Cf. Max THURIAN, ed., Churches respond to B.E.M. III. Official Responses to the 
„Baptism, Eucharist and Ministry Text”, W.C.C., Geneva 1987, 36. 

2% Max THURIAN, ed., Churches respond to B.E.M..., 37. 

cupă”. Acesta demonstrează faptul că între creştini există deosebiri majore în 
ceea ce priveşte teologia Euharistiei. De asemenea, documentul totuşi se înscrie 
în limite greu de acceptat pentru Ortodoxie şi prin faptul că eludează realitatea 
sacramentală şi sacrificială a Tainei Euharistiei, substituind termenii teologici 
consacraţi cu noţiunea de semn care în perspectiva semiologică nu mai indică 
şi nu mai exprimă realitatea prezenţei lui Hristos în pâinea şi vinul Euharis- 
tiei”. 

Textul este ambiguu şi în ceea ce priveşte săvârşitorul vizibil al Euharistiei, 
deşi Sfânta Scriptură indică în mod foarte clar că acesta este investit cu putere 
harismatică şi sacramentală”. Săvârşitorul Tainei Euharistiei este episcopul sau 
preotul hirotonit canonic fără de care nu se poate celebra Euharistia şi nici vreo 
altă taină a Bisericii. 

Ortodoxia nu are comuniune prin practica intercomuniunii cu celelalte con- 
fesiuni, în aşa numita ospitalitate euharisticä, un termen confuz şi neadecvat la 
realitatea euharisticä, deoarece între Euharistie şi mărturisirea dreptei credinţe 
există o interconditionare ontologică, încorporarea prin Taina Tainelor în Tru- 
pul mistic al lui Hristos operându-se prin „sacramentul esenţial pentru creşterea 
în Hristos când este primită spre iertarea păcatelor prin Taina Pocăinţei””. 

Diferenţele mari între creştini, mai ales în lumea protestantă şi a denomi- 
naţiunilor creştine, în ceea ce priveşte înţelegerea teologică şi practica împărtă- 
şirii euharistice, chiar dacă limbajul este uneori echivalent fac ca separatiile 
dintre creştini să persiste. Aceste diferenţe nu pot fi escamotate doar prin decla- 
ratii, prin texte comune, care rămân doar pe seama unui grup restrâns de per- 
soane, în general, ci esenţial pentru realizarea unităţii vizibile a creştinilor şi 
împărtăşirea din acelaşi Potir este recuperarea termenilor biblici şi patristici 
care exprimă cel mai elocvent la nivel de limbaj dublat de experienţa spirituală, 
înţelegerea realistă a Euharistiei ca împărtăşire cu Hristos însuşi spre viaţa cea 
adevărată a cărei plinătate este în Dumnezeu revelată în gradul cel mai înalt de 
Hristos Domnul ce ne cheamă tainic în iubire şi libertate la adevărata statură 
şi identitate umană în comuniune cu Treimea de Persoane divine. 


77 Max THURIAN, ed., Churches respond to B.E.M..., 36 
2% Max THURIAN, ed., Churches respond to B.E.M..., 1 

Cet étude expose d’une manière orthodoxe avec une ouverture oecuménique 
une vision sur l'Eucharistie, Mystère centrale de l’Église du Christ qui est 
présent réellement dans le pain et le vin sur l’Autel par l'invocation du Saint 
Esprit. Par la réception du sacrement de l’ Eucharistie l'humanité devient Le 
Corps Mystique du Christ dans la droite foi et l'expérience de la grâce 
déifiante. Les textes bibliques et patristiques confirment le réalisme 
eucharistique de l’Orthodoxie. Une approche critique du documente 
oecuménique B.E.M. invite l'Église Orthodoxe et l'Église Catholique à une 
réflexion théologique commune dans la perspective de l'unité visible des 
chrétiens. 


